Veiligheidswag sterf ná mislukte transitorooftog(Foto: Twitter) ŉ Veiligheidswag van Fidelity Cash Solutions is Vrydagoggend vroeg dood toe gewapende rowers die wagte op die M17 in die Rosslyn-omgewing, in die noorde van Pretoria, voorgelê het. Luidens ŉ verklaring het ŉ onbekende aantal gewapende aanvallers in ŉ Mercedes Benz Vrydag omstreeks 06:30 teen ŉ hoë spoed teen die geldwa vasgejaag. “Die skielike impak het veroorsaak dat die Fidelity-bestuurder beheer oor die voertuig verloor het. Die voetuig het omgeslaan en in ŉ sloot langs die pad tot stilstand gekom. Een van die veiligheidswagte is op die toneel dood. (Foto: Twitter) “Die Fidelity-bemanning het in ŉ koeëlreën beland, maar kon hulself tydens die aanval verdedig en die aanvallers het gevlug.” Die bestuurder van die Mercedes was ná die botsing in die voertuig vasgekeer en is op die toneel in hegtenis geneem. Hy is met ligte beserings onder polisiebewaking vir hospitaalbehandeling geneem. ŉ Lid van die Fidelity-span het egter op die toneel gesterf, terwyl die rowers met leë hande gevlug het. Een van die vermeende rowers is na die botsing in die voertuig vasgekeer. (Foto: Twitter) Wahl Bartmann, uitvoerende hoof van Fidelity Services Group, het sy kommer oor die jongste voorval uitgespreek. “Ons innige medelye gaan aan die familie van die beampte wat dood is. “Ons werk ook nou saam met die polisie tydens die ondersoek om te verseker die oortreders ry aan die pen,” het Bartmann gesê.